Lucia Kleštincová

Lucia Kleštincová (* 18. júl 1985, Bratislava) je expertka na európske politiky a digitalizáciu, úradníčka Európskej komisie, kariérna koučka a podporovateľka ženského líderstva, občianska aktivistka a autorka. 

 Detstvo a štúdium 
Lucia sa narodila 18. júla 1985 v Bratislave. Detstvo prežila v bratislavskej Petržalke, kde navštevovala prvé ročníky základnej školy a trénovala modernú gymnastiku a synchronizované plávanie. Už počas štúdia na osemročnom Gymnáziu Ladislava Novomeského sa začala zaujímať o verejné politiky a aktivizmus. Ako predsedníčka triedy rozbiehala na škole prvé schémy na recykláciu odpadu a organizovala pre spolužiakov vzdelávacie workshopy vrátane aktivizácie prvovoličov pred voľbami.

Od roku 2003 študovala na Fakulte medzinárodných vzťahov Ekonomickej univerzity v Bratislave odbor medzinárodné vzťahy. Inžinierske štúdium ukončila v roku 2008 s cenou rektora univerzity pre najlepšieho študenta. V roku 2006 absolvovala výmenný pobyt Erasmus na Fakulte manažmentu na belgickej Ghent University a v roku 2008 pobyt Leonardo da Vinci v španielskej Granade.

Už počas štúdia na vysokej škole zbierala skúsenosti v oblasti verejnej správy a diplomacie, napríklad na Odbore protokolu a medzinárodných vzťahov v Národnej rade Slovenskej republiky, Odbore ľudských práv na Ministerstve zahraničných vecí Slovenskej republiky, či na konzulárnom oddelení Veľvyslanectva Slovenskej republiky v Londýne. V konzultačnej spoločnosti Weastra sa podieľala na poskytovaní strategického poradenstva firmám, ktorých zámerom bolo etablovať sa na stredoeurópskych trhoch. Svoje následné pôsobenie na Veľvyslanectve Tureckej republiky v Bratislave opustila kvôli ponuke na ďalšie štúdium. V akademickom roku 2009/2010 študovala na London School of Economics and Political Science, kde získala titul MSc. v odbore manažment vo verejnej správe.

 Kariéra 
Po skončení štúdia v Londýne pracovala na pozícii analytičky a konzultantky v IT spoločnosti PosAm (2010-2013). Venovala sa podpore e-government a zároveň riadila pro bono projekty zamerané na prepájanie vysokých škôl s potrebami pracovného trhu a zavedenie monitoringu uplatniteľnosti absolventov v praxi.

V roku 2013 bola po výberovom procese prijatá do európskych inštitúcií. Nasledujúcu dekádu pôsobila ako poradkyňa pre politiky v oblasti podpory konkurencieschopnosti priemyslu v Európskej komisii (Generálne riaditeľstvo pre vnútorný trh, priemysel, podnikanie a malé a stredné podniky). Venovala sa politikám na podporu jednotného digitálneho trhu, využívanie technológií na modernizáciu priemyslu a verejnej správy. Pôsobila ako poradkyňa pre digitalizáciu a zručnosti na Odbore cestovného ruchu a na Odbore elektronizácie verejného obstarávania. Počas predsedníctva SR v Rade EÚ bola detašovaná na Zastúpenie SR pri európskych inštitúciách v tíme zabezpečujúcom návrhy v oblasti elektronizácie verejnej správy. Po referende o Brexite sa jej rola poradkyne senior manažmentu Európskej komisie pre politiky konkurencieschopnosti rozšírila o koordináciu príprav na vystúpenie Veľkej Británie z vnútorného trhu EÚ. 

V rámci aktivít zameraných na prinášanie novej kvality líderstva do európskych inštitúcií napríklad viedla jedenásťčlennú strategickú pracovnú skupinu zameranú na skvalitnenie práce s talentami, riadila expertnú skupinu zameranú na využívanie dát v procese tvorby verejných politík, založila niekoľko skupín na podporu osobného a profesionálneho rastu žien, vrátane Klubu Sloveniek v Európskej komisii. V nadväznosti na tieto činnosti bola zároveň nominovaná ako členka v Task force pre rovnosť komisárky Heleny Dalli a zároveň ako zástupkyňa Európskej komisie na úrovni G20 v projekte Empower zameranom na zrovnoprávnenie žien v krajinách G20.

V posledných rokoch sa venuje predovšetkým kariérnemu koučingu so špecializáciou na ženské líderstvo, prevenciu vyhorenia a celospoločenský dopad. Vystupuje aj ako moderátorka, spíkerka či facilitátorka workshopov pre organizácie sledujúce podobné ciele.

 Politická činnosť 
Vo voľbách do Európskeho parlamentu 2019 kandidovala do funkcie poslankyne Európskeho parlamentu za koalíciu Progresívne Slovensko – SPOLU, občianska demokracia. Koalícia Progresívne Slovensko – SPOLU, občianska demokracia so ziskom 20,11% hlasov vo voľbách obsadila prvé miesto. Kleštincová získala 14 894 preferenčných hlasov, ktoré ju z pôvodného desiateho miesta na kandidátnej listine koalície posunuli na ôsme miesto.

V eurovoľbách 2024 kandiduje z prvého miesta za stranu Volt Slovensko, v ktorej od roku 2023 pôsobí ako spolupredsedníčka.

 Projekty a prednášková činnosť 
Lucia Kleštincová sa dlhodobo venuje projektom na podporu a modernizáciu vzdelávania na Slovensku, prepájanie školstva a praxe, podporu žien uchádzajúcich sa o lepšie vyjadrenie svojho talentu a poslania vo svojich organizáciách, postup na vedúce pozície či angažovanie v IT sektore.

 Spájame vysoké školy s trhom práce: bola zakladateľkou a manažérkou projektu pod záštitou Inštitútu hospodárskej politiky, n.o. a hlavného partnera projektu PosAm. Zmyslom projektu bolo upriamiť pozornosť širokej i odbornej verejnosti na potrebu monitoringu uplatnenia absolventov v praxi ako nevyhnutnú podmienku budúceho skvalitnenia vysokého školstva. Lucia tiež riadila mediálnu kampaň projektu s názvom Nemaj na saláme, v ktorej vystúpili viaceré známe slovenské osobnosti (napr. Michal Truban, Michal Meško, Matúš Vallo). V rámci nej sa státisíce stredoškolákov mohli dozvedieť viac o aktuálnych trendoch na trhu práce a žiadaných zručnostiach.
 Učiteľ 2020: bola spoluzakladateľkou iniciatívy Učiteľ 2020, ktorej cieľom bolo zlepšenie postavenia učiteľov, vrátane finančných príjmov učiteľov, zvýšenie popularity učiteľskej profesie, získanie excelentných ľudí pre slovenské školstvo a zabezpečenie kvalitných pedagógov pre žiakov a študentov na Slovensku.
 Aj ty v IT: je ambasádorkou iniciatívy pre ženy so záujmom pôsobiť v IT sektore, Aj ty v IT. Iniciatíva okrem viacerých jednodňových podujatí spolupracuje aj s ďalšími dôležitými projektmi na podporu žien v IT. Napríklad študijný program Mini Tech MBA for Women sa usiluje naštartovať kariéru žien v IT a ukázať, že ženy do IT patria.

Lucia Kleštincová pravidelne prednáša v témach vzdelávania, novej kultúry líderstva, podpory žien a duševného zdravia na pracovisku, a modernizácie verejnej správy cez novú politiku riadenia talentu. Pravidelne sa zúčastňuje konferencií ako Profesia Days či kariérnych workshopov na školách, kde zdieľa svoje skúsenosti s budovaním kariéry v Bruseli a v európskych inštitúciách (napríklad Profesia Days 2019 Bratislava, LSESU Central European Conference).  

 Publikácie 

 Podcast Lights on Europe
 Amazon bestseller Lights on Europe: On values guiding the careers of leaders who shine

 Vyznamenania a ocenenia 

 2008 Cena rektora Ekonomickej univerzity v Bratislave pre najlepšieho študenta
 Santander-CIDOB 35 under 35 (2020 zoznam)

 Referencie 

 Externé odkazy 
Oficiálna stránka
Newsletter na LinkedIn

Kategória:Politici Progresívneho Slovenska
Kategória:Slovenské političky
Kategória:Osobnosti z Bratislavy